**HSZI EFOP 3.4.4. ösztöndíj**

**Pályázati felhívás**

**2019/20 tanév őszi félév**

A Budapesti Műszaki és Gazdaságtudományi Egyetem (BME) Hallgatói Szolgáltatási Igazgatóság (HSZI) ösztöndíj pályázatot hirdet a BME Térítési és Juttatási Szabályzat (TJSZ)37. § alapján az EFOP 3.4.4. pályázat megvalósításában segítő hallgatók elismerése és ösztönzése érdekében.

**Az ösztöndíjról**

A Budapesti Műszaki és Gazdaságtudományi Egyetem valamint a Magyar Mérnökhallgatók Egyesülete – IAESTE Hungary pályázatot nyert el „Bepillantás a jövődbe! - Komplex műegyetemi pályaorientációs és továbbtanulást segítő programok” címmel. Az Európai Szociális Alap és Magyarország költségvetése társfinanszírozásával megvalósuló EFOP-3.4.4-16-2017-00025 projekt olyan komplex pályaorientációs és továbbtanulást elősegítő programokat valósít meg, melyek célcsoportjai a konvergencia régióban lakhellyel rendelkező diákok, különös hangsúlyt fektetve a hátrányos helyzetű térségekben lakókra és lányokra. Az ösztöndíjban azon hallgatók részesülhetnek, akik tevékenységükkel hozzájárultak a program sikeres lebonyolításához.

**Pályázati feltételei**

A pályázaton részt vehet a BME bármely teljes idejű alap-, mester-, osztatlan vagy doktori képzésének aktív hallgatói jogviszonnyal rendelkező hallgatója.

Közéleti teljesítményét a hallgató csak egyszer ismertetheti el.

A hallgatónak pályázata esetén jeleznie kell, ha az elismertetni kívánt teljesítménnyel/tevékenységgel máshova pályázott, és a bírálat folyamatban van, valamint korábban máshol elismertetett teljesítménnyel/tevékenységgel nem pályázhat.

**Elbírálás alapelvei**

A pályázat elbírálását a HSZI saját hatáskörben végzi, a jelen pályázatban meghatározott pontrendszer alapján.

**Pontrendszer**

|  |  |
| --- | --- |
| **Tevékenység** | **Pontszám** |
| HSZI Nyári táborához kari Hallgatói Képviselet témában előadások előkészítése középiskolások részére | 10 |
| Hallgatói szervezetekben való aktív tevékenyég | 5 |

A pontszámok meghatározása a tevékenység időtartama, színvonala, illetve szakmaisága alapján történik.

**A pályázás folyamata**

Pályázni a pályázati adatlap elektronikusan kitöltött, majd kinyomtatott és aláírt példányának leadásával lehetséges. A pályázati adatlapot a HSZI-n kell leadni a Határidők részben meghatározott időpontig.

**Tartalmi követelmények és a kapcsolódó igazolások**

A pályázati adatlapon kívül egyéb igazolás benyújtása NEM szükséges. A pályázati adatlap tartalmazza a pályázó által elvégzett közösségi munka elbírálásra alkalmas részletességű leírását.

**A pályázaton elnyerhető ösztöndíj**

A pályázat elnyeréséhez szükséges elérendő ponthatárt a HSZI a pályázatok elbírálása során állapítja meg.

Az elnyert ösztöndíj nagyságát a beérkezett pályázatok, és a rendelkezésre álló keretösszeg alapján a HSZI igazgatója állapítja meg.

A juttatások kifizetése egyszeri ösztöndíj formájában történik az elbírálást követő, a hallgatói normatíva terhére folyósított juttatások kifizetési időpontjainak ütemezésében meghatározott időpontban.

**Határidők**

|  |  |
| --- | --- |
| A pályázat által vizsgált időtartam | 2019. július 1. – augusztus 31. |
| A pályázat leadási határideje | 2019. szeptember 20. |

A nem a kiírás szerint benyújtott vagy a pályázat határidejének lejárta után benyújtott pályázat érvénytelennek minősül és elutasításra kerül. A pályázat keretében hiánypótlásra nincs mód, a pályázat hiánytalanságáért a pályázó felel.

**Eredmény**

A HSZI a döntést a leadást követő 10 munkanapon belül hozza meg, az eredményt és emailben értesíti a hallgatót a pályázat eredményéről.

**Adatvédelem**

A HSZI az ösztöndíj pályázatok elbírálásához szükséges adatokat a hatályos adatvédelmi és egyéb jogszabályoknak megfelelően kezeli a mellékelt tájékoztató szerint. A hallgató a pályázat leadásával beleegyezik személyes adatai mellékelt tájékoztató szerinti kezelésébe.

**Jogorvoslat**

A hallgató a pályázat elbírálásának eredménye ellen – a közléstől, ennek hiányában a tudomására jutásától számított 15 napon belül – a Hallgatói Jogorvoslati Bizottságnál jogorvoslattal élhet, a Neptun rendszerben elérhető 001-es számú kérvény leadásával.

2019. szeptember 03.

Nagy Gábor

igazgató

Hallgatói Szolgáltatási Igazgatóság